PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra propunerii legislative pentru completarea art. 5 al Legii nr. 544/2001 privind liberul acces la informaţiile de interes public  

 Propunerea legislativă pentru completarea art. 5 al Legii nr. 544/2001 privind liberul acces la informaţiile de interes public a fost transmisă Comisiei pentru cultură, arte, mijloace de informare în masă, cu adresa nr. P. l. - x  642 din 15 decembrie 2009.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi, care au transmis un aviz negativ, şi respectiv, un aviz favorabil, asupra acestei iniţiative legislative. În redactarea raportului, Comisia a ţinut cont de avizul favorabil nr. 711/24.06.2009 emis de Consiliul Legislativ şi de Punctul de vedere al Guvernului nr. 2197/28.08.2009, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat, în şedinţa din 25 noiembrie 2009, în calitate de primă Cameră sesizată.


Comisia a  dezbătut Propunerea legislativă în şedinţele Comisiei din zilele de 2 şi 9  februarie 2010. 


În conformitate cu prevederile art. 54 din Regulamentul Camerei Deputaţilor, republicat, din partea Guvernului a participat la lucrările Comisiei, d-na Irina Alexe, secretar de stat în Ministerul Administraţiei şi Internelor.

Iniţiativa legislativă are în vedere completarea articolului 5 al Legii nr. 544/2001 privind liberul acces la informaţiile de interes public, cu modificările şi completările ulterioare, în sensul extinderii sferei informaţiilor de interes public prin acte administrative proprii ale autorităţilor şi instituţiilor publice.


La lucrările Comisiei au fost prezenţi 13 deputaţi, din totalul de 17 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului: 2 voturi pentru, 5 voturi împotrivă şi 2 abţineri.


Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru completarea art. 5 din  Legea nr. 544/2001 privind liberul acces la informaţiile de interes public.  Motivarea respingerii se întemeiază pe următoarele considerente:

· În privinţa posibilităţii autorităţilor şi instituţiilor publice de a dispune, prin acte administrative proprii, comunicarea şi a altor categorii de informaţii de interes public decât cele prevăzute la alin. (1) al articolului 5, aceasta există şi în prezent, întrucât analizând sensului prevederilor în vigoare, acestea nu sunt de natură a o interzice, decât în legătură cu cele enumerate precis de lege, în articolele 12 şi  14. Dimpotrivă, caracterul imperativ al formulării actuale a articolului 5, impune ca, în condiţiile legii, să se publice, din oficiu, anumite informaţii expres prevăzute de lege.
·  Aşadar, din interpretarea sistematică a prevederilor în vigoare a Legii nr. 544/2001 reiese faptul că, orice informaţie de interes public, astfel cum aceasta este definită la art. 2 lit. b) din acest act normativ, poate fi comunicată de către autorităţile sau instituţiile publice, în condiţiile legii.   

